My stryd met Tollenaars | SkalkSkryf
« Geïnspireerd en Heilig?
Darwin toekennings 2010 »
My stryd met Tollenaars
Februarie 4, 2010 deur Louwie
Ek hou nie van tolhekke nie, verpes die goed. Miskien is dit daarom dat hulle uit die pad uit gaan om my lewe te versuur.
Ek wil so vinnig moontlik deur die poorte van die hel. Ek wil aankom, betaal en ry. Wat kan nou so moeilik wees daaraan? Maar nee dit werk nie so nie.
Jy staan in die ry en wag ongeduldig jou beurt af, beweeg sentimeter vir sentimeter nader en dan steek die ou voor jou vas. Skielik, daar voor die tollenaar wat sy/haar handjie na hom uithou, besef hy/sy (gewoonlik sy) dat hy/sy moet betaal om deur die poorte gelaat te word.
Nou word daar verwoed gesoek na geld. Die handsak word uitgeskud op soek na die beursie, daar word afgeduik na die nedergebiede en elke holte in die bakwerk word deurgesoek vir geld.
Intussen wag ek en `n dosyn ander mense om ons tog voort te sit. Wat dink sulke mense? Daar staan groter as lewensgroot borde langs die pad wat vir jou sê die tolhek lê voor en wag. Dit sê presies hoeveel geld jy moet betaal. Wat de hel gaan dan hier aan?
Nou onthou sy skielik sy het geld iewers in haar bra, haar panty of haar skoen versteek. Sy pluk triomfantlik die noot uit en bied dit aan, net om te hoor dat sy nog 20 sente skuld. Nou begin die soektog desperaat van voor af. Tussen die sitplekke, onder die vloermatjies, terug na die handsak se elke kompartement, en daar ontdek sy `n R100 noot!
Nou stoom die uwe al die vensters toe van opgewondenheid.
Sy gee die noot vir die tollenaar se handjie, sy kry haar kleingeld en besluit sy wil `n kwitansie hê. Sy kry die kwitansie en nou (ek is `n paar sekondes van `n beroerte aanval af), begin sy weer soek na haar beursie wat in die soektog verlore geraak het. Sy pak haar handsak reg, sy soek op die vloer rond, tussen die sitplekke en vind die beursie tussen haar bene vasgeknyp. Nou word die hand vol kleingeld en die kwitansie rustig in die beursie gebêre, sy kyk in die truspieël of haar kapsel nog netjies is en haar lippe nog rooi genoeg is, en dan, asof sy ons `n helse guns bewys, ry sy stadig deur die tolhek.
Eendag is eendag, dan gaan ek iemand by `n tolhek verwurg. Hou maar die koerante dop, ek gaan op die voorblad wees.
Posted in Uncategorized | Tagged Tolhekke | 13 Kommentaar
op Februarie 4, 2010 at 11:55 vm Hannelie
Ja vader van my. Daai humeer wat pa so liefies met pa se jongste gedeel het gaan pa nog diep in die ……. strooi kry. Haal diep asem tel tot tien en slaan dan maar die stuurwiel :- )
op Februarie 4, 2010 at 12:40 nm ekisanna
Rustig man, rustig… onthou jou bloeddruk :lol:. ‘n Swipe van die petrolkaart is die vinnigste vind ek, maar ongelukkig dink almal nie soos ek nie en dan kan ek ook maar lekker opgewonde raak.
op Februarie 4, 2010 at 10:27 nm Andrew
😆 Ek sal jou graag in aksie by ‘n autobank drive-through wil sien.
op Februarie 4, 2010 at 10:34 nm Louwie
Ja tog, die ouman se geduld, of kroniese gebrek daaraan, dis die probleem. Ek vermoed mens erf dit van jou kinders 😀
Anna, die petrolkaart werk, ek dink net die meeste mense is bang om dit te gebruik omdat kaarte so maklik gekloon kan word en reeds gedoen is by tolhekke op pad Natal toe.
Dis hier waar ek met demoerin saamstem, klonering is `n uitvindsel uit die hel, bepaald kredietkaart klonering.
Kloon van `n super-duper skaap pla my nie, en tien meer pragtige Meg Ryan’s kan net pret wees (tog net nie Dolly P’s nie asseblief!) maar kaarte, nee nie kaarte nie 👿
op Februarie 4, 2010 at 10:43 nm Louwie
Andrew, ek probeer dit nie eers nie, maar jy moet my in die bank se tou sien. Hel, daardie ouens kan die dinges uit jou uit frustreer.
op Februarie 4, 2010 at 10:48 nm Twilight
Ons moes vir ‘n ruk baie ry met staatsvoertuie. By tolhekke betaal mens met dan met ‘n kaart. By een tolhek wil een spesifieke kaart bitter selde werk. Dan moet die transaksie “manual” gedoen word. Teen daai tyd is die ouens agter in die ry ook al goed moerig. Met rede. Maar daar’s nie veel wat ons aan die situasie kan doen nie. Ons het reeds aangemeld die kaart is nie lekker nie, maar die wiele van die Staat (by wyse van spreke) rol maar stadig.
Een dag ry ek saam met my baas. Sy bestuur. Dieselfde ding met die kaart gebeur. Sy raak so verbouereerd oor die mense agter ons wat toet, dat sy nie wag tot sy die kaart terughet voor sy deur die hek suiker nie. ‘n Tree of wat na die hek, kom sy dit agter, maar nou het iemand reeds langs die tolhek gestop. Die kaart moet ons terugkry, want kan jy nou dink wat sal gebeur as mens ‘n staatsvoertuig se kaart erens verloor? Ek spring uit om die kaart te gaan haal -met ‘n donderweergesig – en storm in die rigting van die hek en toevallig die kar agter ons waarvan die eienaar een van die was wat so lekker getoet het. Sak daai man weg agter die stuurwiel soos
‘n periskoop wat kop intrek. Dog seker ek gaan hom kom opdons oor sy toetery.
Dit was nie jy nie, ne?
op Februarie 5, 2010 at 7:49 vm Bertus!
Gewoonlik is tolhekke in mooi dele van die land. Gebruik die geleentheid om uit te staar oor die grasvelde rondom jou en diep asem te haal en die son op jou gesig te voel bak.
op Februarie 5, 2010 at 8:33 nm Louwie
Twilight, jy leef nog en jy het ook geen wurgmerke aan jou nek nie. Dit was dus nie ek nie. Lucky you 😀
Ek werk daaraan Bertus, ek werk daaraan. Diep asem, ontspan. Smile. Is nie haar skuld dat sy blond is nie. Is heel moontlik `n baie nice meisie.
Maar kry net jou dinges in rat en ry jou moroon!
Sien, dit gaan al beter 👿
op Februarie 9, 2010 at 12:58 nm demoerin
Ja, en een of ander rede is ek altyd die poephol wat aan die ander dink en 10 km voor die hek al begin alles gereed kry.
op Februarie 9, 2010 at 4:53 nm Joh
DMI ons moet ‘n Poepol Klub stig ! 😀
op Februarie 11, 2010 at 9:53 nm Louwie
DM, “en (vir) een of ander rede” is die enigste rede wat my nog hoop gee vir die mensdom, dat daar nog mense is wat bedagsaam is. Hulle is dun gesaai, maar maak die wêreld so `n effe beter plek, en hulle is nie die poepholle nie.
Wat van `n engeltjie club, met vlerkies en hallo’s die lot 😀
op Februarie 15, 2010 at 9:37 vm demoerin
😆 Nog nooit regtig myself as engeltjie voorgestel nie….. ook nie volwaardige poephol nie… miskien iets soos Onverdiende Poephol Klub?
op Februarie 16, 2010 at 7:56 vm Louwie
Nee wat demoerin, lyk my al wat nodig is is `n uur of wat op jou shrink se rusbank om jou te laat verstaan bedagsaamheid is nie `n sonde nie. Hou maar jou geld reg, ry deur die hekke en fok die res.